Mynen vruntliken grot tovorende. Wetet, ersamen leven vrundis, dat Clavus Pethers heft my bericht, dat he heft to Revele 3 eddher 4 skippund was stande unde konde it nicht beseglet krigen. So mogii wethen, dat datsulve was wass to Nowegarden gekopt vor paschen unde dat gut, dat he darvore vor levereret heft, dat heft he ut Osle utgeskepet, dar neyne rosteringe vest is in den tiden. Vort is he myt myner vulbort in de Nye geseglet, dar ik eyne wol an denche to vorantwordende, wor et to donde is. Darumme bidde ik jwe ersamheit, dat gy wol don unde gunnen dat was to beseglende umme mynen willen, welch ik gerne vorsculden wil in eyneme geliken offt in eyneme grother. Hirmede syt Gode bevolen. Gescreven to Wyborgh up wnser leven vrowen dach assumpcionis. Karl Knutsson riddher, marscalch in Sweden unde hovetman to Wyborg. Adress: Den ersamen borgemesters unde ratlude der stat Reval kome disse breff.